Visi žinome, kad lietuvių kalboje bendriniai žodžiai ne sakinio ar žodžių junginio pradžioje rašomi iš mažosios raidės. Tačiau pažiūrėjus į interneto svetainių tekstus matyti visai kitas vaizdas: bendriniai žodžiai viduryje sakinio labai dažnai pradedami rašyti didžiosiomis raidėmis. Dažnai galima rasti tokių užrašų: **Dovanų Rinkiniai**; **Vonios Burbulai**; **Skanėstai Katėms**; **Skanėstai Šunims**; **Minkštas Žaislas**; **Metaliniai Dubenėliai**; **Įrankiai ir Reikmenys**; **Dovanų Čekis**; **Burbulų Skaičiuotuvas**. **Dovanų Rinkiniuose** nebus daugiau dovanų, nei taisyklingai parašytame **Dovanų rinkiniai**. **Vonios Burbulai** neburbuliuos labiau nei **Vonios burbulai**. **Skanėstai Katėms** nebus skanesni už **Kačių skanėstus,** o **Skanėstai Šunims** už **Šunų skanėstus**. **Minkštas Žaislas** nebus minkštesnis už **Minkštą žaislą**, o **Metaliniai Dubenėliai** nebus gražesni už tuos dubenėlius, prie kurių bus parašyta taisyklingai – **Metaliniai dubenėliai**. **Įrankiai ir Reikmenys** nebus geresni už **Įrankius ir reikmenis**. **Dovanų Čekis** nebus vertesnis už **Dovanų čekį**, o **Burbulų Skaičiuotuvas** nesuskaičiuos daugiau burbulų nei **Burbulų skaičiuotuvas**.

Iš didžiosios raidės pradėkime rašyti asmenvardžius ir vietovardžius. Bendrinius žodžius viduryje sakinio ar žodžių junginio rašykime taisyklingai – mažosiomis raidėmis. Taisyklingas užrašas prekės vertės nesumažins.